與何西仲秉燭飲梅下
作者：李彌遜
朝代：宋

paragraphs: 山茶著包大如繭，初見寒梢一花展。
强將老眼趁年華，日日芒鞋踏苔蘚。
花神似苦山翁催，不問春風有深淺。
樹頭紛紛弄月明，冰雪瓊瑤亂裁剪。
癡□公事無了時，與花拚作十日期。
闌風伏雨恐相逼，夜傍花陰燒燭隨。
攀條嚼蕊興不盡，滿把自摘香傳衣。
星星霜鬢簪不得，小撚疏英翻酒巵。
兒童莫作吳歈聲，山翁正與花神盟。
生愁一片風飄零，留取北枝寬作程。